# Arbre de les botifarres

L' arbre de les botifarres o arbre de les salsitxes (Kigelia africana) és una planta amb flor de la família de les bignoniàcies. L'arbre de les salsitxes és l'única espècie del gènere Kigelia. Alguns dels sinònims s'han considerat ocasionalment com espècies separades, però actualment ja no. És un arbre originari de l'Àfrica tropical i subtropical. Actualment es troba als parcs i jardins de moltes altres zones arreu del planeta. Al Jardí Botànic Marimurtra n'hi ha un de plantat que va florir per primera vegada la primavera de 2014 i va donar fruits el 2015. És la primera vegada que es registra que un arbre d’aquesta espècie dona fruit a Europa.
L'arbre de les salsitxes arriba a fer 20 m d'alçada. Les flors tenen una forma similar a les del tuliper africà (Spathodea). Les flors i els fruits pengen de les branques en grans quantitats, cosa que dona a aquest arbre un aspecte força original en l'època de floració i de donar fruit. El nom amb què es coneix popularment prové de l'Afrikaans Worsboom, en referència al fet que el seu fruit té forma de botifarra.
El fruit és fibrós i conté una polpa apreciada per certs mamífers, com els elefants, els facoquers i les girafes. Aquests s'encarreguen de dispersar les nombroses llavors que conté. Ocells com el lloro de cap marró (Poicephalus cryptoxanthus) també aprecien aquest fruit.

## Usos

El fruit verd és verinós i fortament purgant, però el fruit madur és utilitzat en la medicina tradicional africana. Amb ell es preparen medicaments per al tractament de diverses afliccions o malalties segons la zona i el lloc, com mossegades de serp, reumatisme, sífilis i també les persones posseïdes del dimoni. També es pot preparar un tipus de cervesa.
A Botswana, a la zona del delta de l'Okavango, la fusta de l'arbre de les salsitxes es fa servir per fabricar barques, rems i jous.

## Referències

* ↑ «arbre ». Diccionari de la llengua catalana de l'IEC. Institut d'Estudis Catalans.
* ↑ «Kigelia africana». Noms de plantes. Corpus de fitonímia catalana. TERMCAT, Centre de Terminologia. [Consulta: 4 setembre 2022].
* ↑ «Arbre de les botifarres». Cercaterm. TERMCAT, Centre de Terminologia.
* ↑ JBMarimurtra. «50 - Kigelia africana» (en ca-cat), 07-02-2021. [Consulta: 23 octubre 2023].
* ↑ McBurney, R. (2004). African Wild Harvest Arxivat 2006-09-23 a Wayback Machine.. Royal Botanic Gardens, Kew.
* ↑ Roodt, Veronica (1992). Kigelia Africana in The Shell Field Guide to the Common Trees of the Okavango Delta and Moremi Game Reserve. Gaborone, Botswana. Shell Oil Botswana
* ↑ Lemmens, R. Useful Trees of East Africa: Uganda, Kenya, Tanzania. Books on Demand, 2023, p. 198. ISBN 978-2-322-21072-5 [Consulta: 23 octubre 2023].

## Bibliografia

* del Hoyo, J., Elliott, A., i Sargatal, J., eds. (1997). Handbook of the Birds of the World 4: 415. Lynx Edicions.
* Huxley, A., ed. (1992). Kigelia. In The New RHS Dictionary of Gardening 2: 735. Macmillan.

## Enllaços externs

* Joffe, P. (2003). PlantZAfrica: Kigelia africana Arxivat 2010-04-19 a Wayback Machine..
* Germplasm Resources Information Network (GRIN): Kigelia africana Arxivat 2012-02-17 a Wayback Machine..
* Travel Africa: Sausage Tree Arxivat 2006-11-22 a Wayback Machine..